b'\n_START_ARTICLE_\nMax Bucholz\n_START_SECTION_\n\xc5\xbdivljenjepis\n_START_PARAGRAPH_\nOb izbruhu druge svetovne vojne je Oberfeldwebel Bucholz slu\xc5\xbeil v 1./JG 3. 17. maja 1940 je v enem dnevu zabele\xc5\xbeil svojo prvo zra\xc4\x8dno zmago in postal letalski as. Takrat je namre\xc4\x8d nad Francijo sestrelil \xc5\xa1tiri dvomotorne lahke bombnike RAF Bristol Blenheim in dva francoska lovca Curtiss. Septembra 1940 je Bucholz sestrelil \xc5\xa1e tri britanske lovce v bitki za Britanijo, 15. septembra pa je bil tudi sam sestreljen nad Rokavskim prelivom. Takrat je bil skupaj s \xc5\xa1e osmimi nem\xc5\xa1kimi lovci dodeljen kot za\xc5\xa1\xc4\x8dita nem\xc5\xa1kim bombnikom Heinkel He 111, ki so imeli nalogo bombardirati London. Nad Kanalom so jih prestregli britanski lovci Supermarine Spitfire, v spopadu, ki je sledil pa je bil Bucholzev Messerschmitt Bf 109 E-1 (W.Nr. 1563) zadet v hladilnik. Bucholz se je iz zadetega letala re\xc5\xa1il s padalom. Na sre\xc4\x8do je eden od njegovih spremljevalcev usmeril re\xc5\xa1evalni hidroplan k njemu, tako da so ga iz vode kmalu re\xc5\xa1ili._NEWLINE_Ob koncu bitke za Britanijo je imel Bucholz priznanih devet sestreljenih sovra\xc5\xbenih letal. V za\xc4\x8detku leta 1941 je Bucholz napredoval v \xc4\x8din poro\xc4\x8dnika in bil preme\xc5\xa1\xc4\x8den v I./JG 3, s katero je od\xc5\xa1el na vzhodno fronto. Tam je kmalu zabele\xc5\xbeil 18 zmag, med katerimi jih je kar \xc5\xa1tiri dosegel 29. junija, pet pa 9. julija. S svojim Bf 109 F-2 (W.Nr. 8962) je bil kmalu za tem prisiljen zasilno pristati, ko je njegovo letalo utrpelo huj\xc5\xa1e po\xc5\xa1kodbe na bojni nalogi nad frontno \xc4\x8drto. Bucholz se pri pristanku ni po\xc5\xa1kodoval tako, da je \xc5\xbee 15. julija 1941 napredoval v nadporo\xc4\x8dnika in prevzel poveljstvo nad 2./JG 3. Na mestu poveljnika je zamenjal Helmuta Meckla, ki se je moral zaradi bolezni umakniti s fronte. Za 27. zmag v 160 bojnih nalogah je bil Bucholz 12. avgusta 1941 odlikovan z Vite\xc5\xa1kim kri\xc5\xbeem._NEWLINE_I./JG 3 je bil v za\xc4\x8detku oktobra preme\xc5\xa1\xc4\x8den v Nem\xc4\x8dijo, kjer se je na novo opremil z lovci Bf 109 F-4. Po prenovi enote je bila le-ta nastanjena v Nizozemski, kjer je delovala kot obrambna enota. 6. januarja 1942 se je enota preimenovala v II./JG 1, nadporo\xc4\x8dnik Bucholz pa je ostal poveljnik 3./JG 3, ki je bil odslej znan pod imenom 5./JG 1. 12. februarja je Max Bucholz zabele\xc5\xbeil svojo zadnjo, osemindvajseto zra\xc4\x8dno zmago, angle\xc5\xa1ki dvomotorni bombnik Bristol Blenheim, ki ga je sestrelil med operacijo Donnerkeil._NEWLINE_Od sredine 1942 do konca vojne je Bucholz opravljal dol\xc5\xbenosti v \xc5\xa1tabih I./JG 106 in I./JG 102._NEWLINE_Max Bucholz je imel v svoji karieri lovskega pilota priznanih 28 zra\xc4\x8dnih zmag, \xc4\x8deprav nekateri viri navajajo tudi \xc5\xa1tevilko 30. 18 od teh zmag je dosegel na vzhodni fronti.'